
Eiropas Datu aizsardzības kolēģija, 


ņemot vērā 70. panta 1. punkta e) apakšpunktu Eiropas Parlamenta un Padomes Regulā (ES) 2016/679 
(2016. gada 27. aprīlis) par fizisku personu aizsardzību attiecībā uz personas datu apstrādi un šādu datu 
brīvu apriti un ar ko atceļ Direktīvu 95/46/EK (turpmāk tekstā — VDAR), 


ņemot vērā EEZ līgumu un jo īpaši tā XI pielikumu un 37. protokolu, kas grozīts ar EEZ Apvienotās 
komitejas Lēmumu Nr. 154/2018 (2018. gada 6. jūlijs)!, 


ņemot vērā tās Reglamenta 12. pantu un 22. pantu, 


IR PIEŅĒMUSI ŠĪS PAMATNOSTĀDNES. 


1 IEVADS UN KONTEKSTS 


Reaģējot uz Covid-19 pandēmiju, valdības un privātā sektora dalībnieki pievēršas uz datiem 
balstītu risinājumu izmantošanai, kas rada daudzas bažas par privātumu. 


EDAK uzsver, ka datu aizsardzības tiesiskais regulējums tika izstrādāts tā, lai tas būtu elastīgs, 
un kā tāds tas spēj sasniegt abus mērķus: gan efektīvi reaģēt, ierobežojot pandēmiju, gan 
aizsargāt cilvēka pamattiesības un pamatbrīvības. 


EDAK ir stingri pārliecināta, ka gadījumos, kad personas datu apstrāde ir nepieciešama Covid- 
19 pandēmijas pārvaldībai, datu aizsardzība ir neaizstājama, lai veidotu uzticēšanos, radītu 
apstākļus jebkura risinājuma sociālajai pieņemamībai un tādējādi garantētu šo pasākumu 
efektivitāti. Tā kā vīruss nepazīst robežas, reaģējot uz pašreizējo krīzi, būtu vēlams izstrādāt 
kopēju Eiropas pieeju vai vismaz izveidot sadarbspējīgu sistēmu. 


EDAK kopumā uzskata, ka dati un tehnoloģijas, ko izmanto cīņā pret Covid-19, būtu jāizmanto, 
lai indivīdiem dotu iespējas, nevis lai tos kontrolētu, stigmatizētu vai apspiestu. Turklāt, lai gan 
dati un tehnoloģijas var būt svarīgi instrumenti, tiem ir raksturīgi ierobežojumi un tos var 
izmantot tikai, lai uzlabotu citu sabiedrības veselības pasākumu efektivitāti. Pasākumiem, 
kurus dalībvalstis vai ES iestādes pieņēmušas nolūkā cīnīties pret Covid-19 un kuri ietver 
personas datu apstrādi, ir jābūt balstītiem vispārējos efektivitātes, nepieciešamības un 
proporcionalitātes principos. 


Šajās pamatnostādnēs ir precizēti nosacījumi un principi atrašanās vietas datu un kontaktu 
izsekošanas rīku samērīgai izmantošanai divos konkrētos nolūkos: 
e atrašanās vietas datu izmantošana, kuras mērķis ir atbalstīt reaģēšanu uz pandēmiju, 
modelējot vīrusa izplatību, lai novērtētu ierobežošanas pasākumu vispārējo efektivitāti; 
e kontaktu izsekošana, kuras mērķis ir informēt indivīdus par to, ka viņi ir atradušies 
tāda cilvēka tiešā tuvumā, kurš, iespējams, tiks apstiprināts kā vīrusa nēsātājs, lai pēc 
iespējas ātrāk pārtrauktu inficēšanās ķēdi. 
Kontaktu izsekošanas lietotņu efektivitāte pandēmijas pārvaldīšanā ir atkarīga no daudziem 
faktoriem (piemēram, to cilvēku īpatsvara, kuriem vajadzētu to lejupielādēt; “kontakta” 
definīcijas attiecībā uz tuvumu un ilgumu). Turklāt šādām lietotnēm ir jābūt daļai no 
visaptverošas sabiedrības veselības stratēģijas pandēmijas apkarošanai, kas cita starpā ietver 
testēšanu un turpmāku manuālu kontaktu izsekošanu nolūkā kliedēt šaubas. To ieviešana būtu 
jāpapildina ar atbalsta pasākumiem, lai nodrošinātu lietotājiem sniegtās informācijas 


> VAZ 


1 Atsauces uz “dalībvalstīm” šajā dokumentā jāsaprot kā atsauces uz “EEZ dalībvalstīm”. 

kontekstualizāciju un to, ka brīdinājumi var būt noderīgi sabiedrības veselības sistēmai. 
Pretējā gadījumā šīs lietotnes, iespējams, nespēs sasniegt to mērķus pilnā mērā. 


EDAK uzsver, ka VDAR un Direktīvā 2002/58/EK (turpmāk tekstā — Direktīva) ir ietverti 
īpaši noteikumi, kas ļauj izmantot anonīmus vai personas datus, lai valsts un ES līmeņa 
publiskajām iestādēm un citiem dalībniekiem palīdzētu uzraudzīt un ierobežot SARS-CoV-2 
vīrusa izplatību”. 


Šajā saistībā EDAK jau ir pieņēmusi nostāju par to, ka kontaktu izsekošanas lietotņu 
izmantošanai vajadzētu būt brīvprātīgai un tai nevajadzētu balstīties uz indivīdu kustības 
izsekošanu, bet drīzāk uz informāciju par attālumu starp lietotājiem3. 





2 Skatīt EDAK iepriekšējo paziņojumu par Covid-19 uzliesmojumu. 
3 https://edpb.europa.eu/sites/edpb/files/files/file1/edpbletterecadvisecodiv-appguidance final.pdf 

2 ATRAŠANĀS VIETAS DATU IZMANTOŠANA 


2.1 Atrašanās vietas datu avoti 


Vīrusa izplatības un ierobežošanas pasākumu vispārējās efektivitātes modelēšanai ir pieejami 
divi galvenie atrašanās vietas datu avoti: 
e atrašanās vietas dati, ko ievākuši elektronisko sakaru pakalpojumu sniedzēji 
(piemēram, mobilo telekomunikāciju operatori), sniedzot savus pakalpojumus; kā arī 
e atrašanās vietas dati, ko ievāc informācijas sabiedrības pakalpojumu sniedzēju 
lietotnes, kuru funkcionalitāte prasa šādu datu izmantošanu (piemēram, navigācija, 
transporta pakalpojumi utt.). 


EDAK atgādina, ka atrašanās vietas datus, kas ievākti no elektronisko komunikāciju 
pakalpojumu sniedzējiem, var apstrādāt tikai saskaņā ar Direktīvas 6. un 9. pantu. Tas nozīmē, 
ka šos datus iestādēm vai citām trešām personām var nosūtīt tikai tad, ja pakalpojumu 
sniedzējs tos ir anonimizējis, vai — attiecībā uz datiem, kas norāda lietotāja galiekārtas 
ģeogrāfisko atrašanās vietu un kas nav informācija par datu plūsmu, — ar lietotāju iepriekšēju 
piekrišanus. 


Attiecībā uz informāciju, tostarp atrašanās vietas datiem, kas iegūti tieši no gala iekārtām, 
piemēro Direktīvas 5. panta 3. punktu. Tādējādi informācijas glabāšana par lietotāja ierīci vai 
piekļuves iegūšana jau uzglabātajai informācijai ir atļauta tikai tad, ja i) lietotājs ir devis 
piekrišanu? vai ii) glabāšana un/vai piekļuve ir noteikti nepieciešama informācijas sabiedrības 
pakalpojumam, ko lietotājs skaidri pieprasījis. 


Atkāpes no tiesībām un pienākumiem, kas paredzēti Direktīvā, tomēr ir iespējamas saskaņā ar 
15. pantu, ja tās ir nepieciešams, atbilstīgs un samērīgs pasākums demokrātiskā sabiedrībā 
attiecībā uz konkrētiem mērķiem”. 


Attiecībā uz informācijas sabiedrības pakalpojumu sniedzēja ievākto atrašanās vietas datu 
atkalizmantošanu modelēšanas vajadzībām (piemēram, izmantojot operētājsistēmu vai kādu 
iepriekš uzstādītu lietotni) ir jāievēro papildu nosacījumi. Ja dati ir ievākti saskaņā ar 
Direktīvas 5. panta 3. punktu, tos var papildus apstrādāt tikai ar datu subjekta papildu 
piekrišanu vai pamatojoties uz Savienības vai dalībvalsts tiesību aktiem, kas demokrātiskā 
sabiedrībā ir nepieciešams un samērīgs pasākums, lai aizsargātu VDAR 23. panta 1. punktā 
minētos mērķus?. 


2.2 Uzsvars uz anonimizētu atrašanās vietas datu izmantošanu 


EDAK uzsver, ka attiecībā uz atrašanās vietas datu izmantošanu priekšroka vienmēr būtu 
dodama anonimizētu datu, nevis personas datu apstrādei. 


Anonimizācija attiecas uz metožu kopuma izmantošanu nolūkā novērst iespēju ar jebkāda 
veida “pamatotiem” centieniem sasaistīt datus ar identificētu vai identificējamu fizisku 
personu. Šajā "*pamatotības pārbaudē” jāņem vērā gan objektīvie aspekti (laiks, tehniskie 
līdzekļi), gan kontekstuālie elementi, kas katrā gadījumā var atšķirties (parādības retums, 
ņemot vērā iedzīvotāju blīvumu, datu veidu un apjomu). Ja dati neiztur šo testu, tie nav 
anonimizēti un tādējādi uz tiem attiecas VDAR darbības joma. 


Anonimizācijas noturīguma novērtēšanas pamatā ir trīs kritēriji: i) nošķiršana (atsevišķas 
personas izolēšana lielākā grupā, pamatojoties uz datiem); ii) sasaistāmība (divu ierakstu 





4 Skatīt Direktīvas 2. panta c) punktu. 

> Skatīt Direktīvas 6. un 9. pantu. 

6 Direktīvā lietotais “piekrišanas” jēdziens ir tāds pats kā VDAR lietotais “piekrišanas” jēdziens, un tam jāatbilst 
visām piekrišanas prasībām, kas paredzētas VDAR 4. panta 11. punktā un 7. pantā. 

7 Direktīvas 15. panta interpretācijai sk. arī EST 2008. gada 29. janvāra spriedumu lietā C-275/06, Productores de 
Música de España (Promusicae) v. Telefónica de España SAU. 

8 Skatīt 1.5.3. iedaļu Pamatnostādnēs 1/2020 par personas datu apstrādi saistībā ar satīklotiem transportlīdzekļiem. 

sasaistīšana par vienu un to pašu indivīdu); un iii) secināšana (ar ievērojamu varbūtību secināt 
nezināmu informāciju par personu). 


Anonimizācijas jēdziens ir pārprotams un bieži tiek kļūdaini jaukts ar pseidonimizāciju. 
Anonimizētus datus var izmantot bez jebkādiem ierobežojumiem, bet uz pseidonimizētiem 
datiem joprojām attiecas VDAR darbības joma. 


Pastāv daudzas iespējas efektīvi anonimizēt datus”, bet jāņem vērā atruna. Datus pašus par sevi 
nevar padarīt anonīmus, anonimizēt var tikai datu kopas kopumā. Šajā ziņā jebkuru viena datu 
modeļa pārveidošanu (ar šifrēšanu vai jebkurām citām matemātiskām darbībām) labākajā 
gadījumā var uzskatīt par pseidonimizāciju. 


Tiek veikta intensīva pētniecība par anonimizācijas procesiem un atkārtotas identifikācijas 
uzbrukumiem. Ir būtiski, lai ikviens pārzinis, kas īsteno anonimizācijas risinājumus, sekotu 
līdzi jaunākajām norisēm šajājomā, jo īpaši attiecībā uz atrašanās vietas datiem (kuri iegūti no 
telesakaru operatoriem un/vai informācijas sabiedrības pakalpojumiem), par kuriem ir 
zināms, ka tos ir ļoti grūti anonimizēt. 


Daudzi pētījumi liecina,” ka atrašanās vietas dati, kas tiek uzskatīti par anonimizētiem, 
patiesībā var tādi nebūt. Personu mobilitātes pēdas pēc savas būtības ir cieši saistītas un 
unikālas. Tāpēc noteiktos apstākļos tās var būt neaizsargātas pret atkārtotas identifikācijas 
mēģinājumiem. 

Atsevišķu datu modeli, kas izseko personas atrašanās vietu ievērojamā laikposmā, nevar 
pilnībā anonimizēt. Šis novērtējums joprojām var būt patiess, ja reģistrēto ģeogrāfisko 
koordināšu precizitāte nav pietiekami mazināta vai ja informācija par pēdām ir dzēsta, un pat 
ja tiek saglabātas tikai tās atrašanās vietas, kurās datu subjekts uzturas ievērojamu laiku. Tas 
attiecas arī uz atrašanās vietas datiem, kuri nav pietiekami apkopoti. 


Lai panāktu anonimizāciju un izturētu pamatotības pārbaudi, atrašanās vietas dati ir rūpīgi 
jāapstrādā. Šajā nozīmē šāda apstrāde ietver atrašanās vietas datu kopu izskatīšanu kopumā, 
kā arī pietiekami liela indivīdu kopuma datu apstrādi, izmantojot pieejamas stabilas 
anonimizācijas metodes, ar nosacījumu, ka tās tiek pienācīgi un efektīvi īstenotas. 


Visbeidzot, ņemot vērā anonimizācijas procesu sarežģītību, ir ļoti vēlams nodrošināt 
anonimizācijas metodikas pārredzamību. 





9 (de Montjoye et al., 2018) “On the privacy-conscientious use of mobile phone data” 
10 (de Montjoye et al., 2013) “Unique in the Crowd: The privacy bounds of human mobility” un (Pyrgelis et al., 
2017) “Knock Knock, Who's There? Membership Inference on Aggregate Location Data” 

3 KONTAKTU IZSEKOŠANAS LIETOTNES 


3.1 Vispārīga juridiskā analīze 


Fizisku personu atrašanās vietas un/vai kontaktu sistemātiska un plaša mēroga uzraudzība ir 
nopietna iejaukšanās šo personu privātajā dzīvē. To var leģitimizēt tikai tad, ja lietotāji sniedz 
brīvprātīgu piekrišanu katram no attiecīgajiem mērķiem. Tas jo īpaši nozīmē, ka personas, kas 
nolemj neizmantot vai nevar izmantot šādas lietotnes, nesaskaras ar nelabvēlīgām sekām. 


Lai nodrošinātu pārskatatbildību, būtu skaidri jānosaka ikvienas kontaktu izsekošanas 
lietotnes pārzinis. EDAK uzskata, ka šādas lietotnes pārziņi" varētu būt valstu veselības 
aizsardzības iestādes; var noteikt arī citus pārziņus. Jebkurā gadījumā, ja kontaktu izsekošanas 
lietotņu ieviešanā iesaistīti dažādi dalībnieki, to lomas un pienākumi ir skaidri jānosaka jau 
pašā sākumā un jāizskaidro lietotājiem. 

Turklāt attiecībā uz mērķa ierobežojuma principu mērķiem jābūt pietiekami specifiskiem, lai 
izslēgtu turpmāku apstrādi nolūkos, kas nav saistīti ar Covid-19 veselības krīzes pārvaldību 
(piemēram, komerciālos vai tiesībaizsardzības nolūkos). Tiklīdz mērķis būs skaidri noteikts, 
būs jānodrošina, ka personas datu izmantošana ir atbilstīga, nepieciešama un samērīga. 


Kontaktu izsekošanas lietotnes kontekstā būtu rūpīgi jāapsver datu minimizēšanas un 
integrētas datu aizsardzības un datu aizsardzības pēc noklusējuma princips: 
e kontaktu izsekošanas lietotnēm nav nepieciešams sekot individuālu lietotāju atrašanās 
vietai. Tā vietā būtu jāizmanto dati par attālumu. 
e tā kā kontaktu izsekošanas lietotnes var darboties bez tiešas indivīdu identifikācijas, 
būtu jāievieš atbilstīgi pasākumi atkārtotas identifikācijas novēršanai; 
e ievāktajai informācijai vajadzētu atrasties lietotāja gala iekārtā, un attiecīgā 
informācija būtu jāvāc tikai tad, kad tā ir absolūti nepieciešama. 


Attiecībā uz apstrādes likumību EDAK norāda, ka kontaktu izsekošanas lietotnes paredz gala 
iekārtā jau uzglabātas informācijas glabāšanu un/vai piekļuvi tai, uz ko attiecas Direktīvas 
5. panta 3. punkts. Ja minētās darbības ir absolūti nepieciešamas, lai lietotnes pakalpojuma 
sniedzējs varētu sniegt lietotāja nepārprotami pieprasīto pakalpojumu, viņa/viņas piekrišana 
apstrādei nebūtu vajadzīga. Attiecībā uz darbībām, kas nav absolūti nepieciešamas, 
pakalpojuma sniedzējam būtu jālūdz lietotāja piekrišana. 


Turklāt EDAK norāda, ka tas vien, ka kontaktu meklēšanas lietotņu izmantošana notiek 
brīvprātīgi, nenozīmē, ka personas datu apstrāde noteikti būs balstīta uz piekrišanu. Ja valsts 
iestādes sniedz pakalpojumu, pamatojoties uz pilnvarojumu, kas piešķirts saskaņā ar tiesību 
aktos noteiktajām prasībām, visatbilstošākais datu apstrādes juridiskais pamats būtu 
nepieciešamība veikt uzdevumu sabiedrības interesēs, t. i., VDAR 6. panta 1. punkta 
e) apakšpunkts. 


VDAR 6. panta 3. punktā ir precizēts, ka 6. panta 1. punkta e) apakšpunktā minētās apstrādes 
pamatu nosaka Savienības vai dalībvalstu tiesību akti, kas piemērojami pārzinim. Apstrādes 
nolūku nosaka minētajā juridiskajā pamatā vai — attiecībā uz 1. punkta e) apakšpunktā minēto 
apstrādi — tas ir vajadzīgs, lai izpildītu uzdevumu, ko veic sabiedrības interesēs vai īstenojot 
pārzinim likumīgi piešķirtās oficiālās pilnvaras.'? 


Tomēr juridiskajā pamatā vai likumdošanas pasākumā, kas nodrošina likumīgu pamatu 
kontaktu izsekošanas lietotņu izmantošanai, būtu jāiekļauj jēgpilni aizsardzības pasākumi, 
tostarp atsauce uz to, ka lietotnes izmantošana ir brīvprātīga. Būtu skaidri jānorāda personas 
datu turpmākas izmantošanas mērķis un skaidri ierobežojumi, kā arī skaidri jānorāda 
iesaistītais(-ie) pārzinis(-i). Būtu jānosaka arī datu kategorijas, kā arī kopas (un mērķi, ar 


1 Sk. arī Eiropas Komisijas Paziņojumu "Norādījumi par lietotnēm, kas sniedz atbalstu cīņā pret Covid-19 
pandēmiju saistībā ar datu aizsardzību”, Brisele, 16.4.2020., C (2020) 2523 final. 
12 Sk. 41. apsvērumu. 

kuriem personas datus var izpaust). Atkarībā no iejaukšanās līmeņa būtu jāiekļauj papildu 
aizsardzības pasākumi, ņemot vērā apstrādes veidu, apjomu un nolūkus. Visbeidzot, EDAK arī 
iesaka, cik drīz vien iespējams, iekļaut kritērijus, lai noteiktu, kad lietotnes lietošana ir 
jāpārtrauc un kura struktūra ir atbildīga un atskaitās par šo lēmumu. 


Tomēr, ja datu apstrādes pamatā ir cits juridiskais pamats, ? piemēram, piekrišana (6. panta 
1. punkta a) apakšpunkts), pārzinim būs jānodrošina, ka tiek izpildītas stingrās prasības, lai 
šāds juridiskais pamats būtu spēkā. 


Turklāt lietotnes izmantošana Covid-19 pandēmijas apkarošanai varētu novest pie veselības 
datu vākšanas (piemēram, inficētas personas statuss). Šādu datu apstrāde ir atļauta, ja šāda 
apstrāde ir vajadzīga sabiedrības interešu dēļ sabiedrības veselības jomā, kas atbilst VDAR 
9. panta 2. punkta i) apakšpunkta' nosacījumiem, vai veselības aprūpes nolūkos, kā aprakstīts 
VDAR 9. panta 2. punkta h) apakšpunktā's. Atkarībā no juridiskā pamata tās pamatā varētu 
būt arī nepārprotama piekrišana (VDAR 9. panta 2. punkta a) apakšpunkts). 


Saskaņā ar sākotnējo mērķi VDAR 9. panta 2. punkta j) apakšpunkts ļauj apstrādāt arī 
veselības datus, ja tas nepieciešams zinātniskās pētniecības vai statistikas nolūkos. 


Pašreizējo veselības krīzi nevajadzētu izmantot kā iespēju noteikt nesamērīgas datu glabāšanas 
pilnvaras. Glabāšanas ierobežojumos vajadzētu ņemt vērā patiesās vajadzības un medicīnisko 
nozīmīgumu (tas var ietvert epidemioloģiskus apsvērumus, piemēram, inkubācijas periodu 
utt.), un personas datus vajadzētu glabāt tikai Covid-19 krīzes laikā. Pēc tam visi personas dati 
būtu jādzēš vai jāanonimizē. 

EDAK uzskata, ka šādas lietotnes nevar aizstāt, bet tikai atbalstīt manuālu kontaktu 
izsekošanu, ko veic kvalificēts valsts veselības aprūpes personāls, kurš var noskaidrot, vai tuvi 
kontakti var izraisīt vīrusa pārnešanu (piemēram, mijiedarbojoties ar personu, kas ir 
aizsargāta ar atbilstošu aprīkojumu — kasieriem utt.). EDAK uzsver, ka procedūrām un 
procesiem, tostarp attiecīgajiem algoritmiem, ko izmanto kontaktu izsekošanas lietotnes, 
vajadzētu darboties stingrā kvalificēta personāla uzraudzībā, lai ierobežotu kļūdaini pozitīvu 
un negatīvu rezultātu rašanos. Tikai automatizētu apstrādi nevajadzētu izmantot, lai sniegtu 
konsultācijas par turpmāk veicamiem pasākumiem. 


Lai nodrošinātu to taisnīgumu, pārskatatbildību un — plašākā nozīmē -Ĵ atbilstību tiesību 
aktiem, nepieciešams, lai algoritmi būtu revidējami, un neatkarīgiem ekspertiem tie būtu 
regulāri jāpārskata. Lietotnes pirmkods būtu jādara publiski pieejams pēc iespējas plašākai 
pārbaudei. 


Vienmēr tiks konstatēts noteikts daudzums kļūdaini pozitīvu rezultātu. Tā kā inficēšanās riska 
identificēšana, iespējams, var lielā mērā ietekmēt indivīdus, piemēram, tiem paliekot 
pašizolācijā, kamēr testu rezultāti nav negatīvi, ir nepieciešama spēja vajadzības gadījumā 
labot datus un/vai turpmāko analīžu rezultātus. Tas, protams, būtu jāattiecina tikai uz tādiem 
scenārijiem un to īstenošanu, kuros dati tiek apstrādāti un/vai uzglabāti tādā veidā, ka šāda 
labošana ir tehniski iespējama, un gadījumos, kad ir iespējams, ka iestājas iepriekš minētā 
nelabvēlīgā ietekme. 


Visbeidzot, EDAK uzskata, ka pirms šāda instrumenta ieviešanas ir jāveic novērtējums par 
ietekmi uz datu aizsardzību (NIDA), jo tiek uzskatīts, ka apstrāde, iespējams, rada augstu risku 
(veselības dati, paredzamā plaša mēroga pieņemšana, sistemātiska uzraudzība, jauna 
tehnoloģiskā risinājuma izmantošana)'*. EDAK stingri iesaka publicēt NIDA. 


13 Pārziņiem (jo īpaši valsts iestādēm) jāpievērš īpaša uzmanība tam, ka piekrišana nebūtu jāuzskata par brīvi 
sniegtu, ja personai nav patiesas izvēles atteikt vai atsaukt savu piekrišanu bez nelabvēlīgām sekām. 

14 Apstrādei jābūt balstītai uz Savienības vai dalībvalsts tiesību aktiem, kuros paredzēti piemēroti un konkrēti 
pasākumi, kā aizsargāt datu subjekta tiesības un brīvības, jo īpaši profesionālo noslēpumu. 

15 Skatīt VDAR 9. panta 2. punkta h) apakšpunktu. 

16 Skatīt 29. panta darba grupas Pamatnostādnes (ko pieņēmusi EDAK) par datu aizsardzības ietekmes 
novērtējumu (NIDA) un par to, vai apstrāde “var radīt augstu risku” Regulas (EK) Nr. 2016/679 izpratnē. 

3.2 Ieteikumi un funkcionālās prasības 


Saskaņā ar datu minimizēšanas principu līdz ar citiem integrētās datu aizsardzības un datu 
aizsardzības pēc noklusējuma pasākumiem?” apstrādātie dati būtu jāsamazina līdz striktam 
minimumam. Lietotnei nebūtu jāvāc nesaistīta vai nevajadzīga informācija, tostarp 
informācija par civilstāvokli, sakaru identifikatoriem, aprīkojuma sarakstu vienībām, 
Ziņojumiem, zvanu sarakstiem, atrašanās vietas datiem, ierīču identifikatoriem utt. 


Lietotņu pārraidītajos datos jāiekļauj tikai daži unikāli un pseidonimizēti identifikatori, ko 
ģenerējusi lietotne un kas ir tai specifiski. Šie identifikatori jāatjauno regulāri un tik bieži, cik 
vajadzīgs, lai ierobežotu vīrusa izplatību, un pietiekami, lai ierobežotu indivīdu identificēšanas 
un fiziskas izsekošanas risku. 


Kontaktu izsekošanā var izmantot centralizētu vai decentralizētu pieeju'$. Abas pieejas būtu 
jāuzskata par iespējamām ar nosacījumu, ka tiek īstenoti atbilstoši drošības pasākumi, jo 
katrai no tām ir savas priekšrocības un trūkumi. Tāpēc lietotņu izstrādes konceptuālajā posmā 
vienmēr būtu rūpīgi jāapsver abas pieejas, rūpīgi izvērtējot attiecīgo ietekmi uz datu 
aizsardzību/privātumu un iespējamo ietekmi uz personu tiesībām. 


Ikvienam kontaktu izsekošanas sistēmā iesaistītajam serverim jāvāc tikai tādu lietotāju 
kontaktvēsture vai pseidonimizētie identifikatori, kuri veselības aizsardzības iestāžu veiktā 
atbilstīgā novērtējumā atzīti par inficētiem, un vākšanai jānotiek, pamatojoties uz lietotāju 
brīvprātīgu rīcību. Alternatīvā variantā serveris uzglabā inficēto lietotāju pseidonimizēto 
identifikatoru sarakstu vai viņu saskarsmes vēsturi tikai tik ilgi, lai informētu potenciāli 
inficētos lietotājus par viņu mijiedarbību, un serverim nevajadzētu mēģināt identificēt 
potenciāli inficētos lietotājus. 


Ieviešot globālu kontaktu izsekošanas metodiku, kas ietver gan lietotnes, gan manuālu 
izsekošanu, dažos gadījumos var būt nepieciešama papildu informācijas apstrāde. Šajā 
kontekstā šai papildu informācijai būtu jāpaliek lietotāja gala iekārtā un tā būtu jāapstrādā 
tikai tad, kad tas ir absolūti nepieciešams un ar lietotāja iepriekšēju un konkrētu piekrišanu. 


Jāievieš mūsdienīgas kriptogrāfijas metodes, lai nodrošinātu serveros un lietotnēs glabāto datu 
drošību, kā arī drošu apmaiņu starp lietotnēm un attālināto serveri. Starp lietotni un serveri 
jāveic arī savstarpēja autentifikācija. 


Lai lietotnē ziņotu par lietotājiem, kuri inficēti ar SARS-CoV-2, jāsaņem pienācīga atļauja, 
piemēram, izmantojot vienreiz lietojamu kodu, kas piesaistīts inficētās personas 
pseidonimizētai identitātei un saistīts ar testēšanas iestādi vai veselības aprūpes speciālistu. Ja 
apstiprinājumu nevar iegūt drošā veidā, nebūtu jāveic tāda datu apstrāde, kurai vajadzīgs 
lietotāja statusa derīgums. 


Lai mazinātu risku, ka indivīdi izmanto trešo personu lietotnes, pārzinim sadarbībā ar valsts 
iestādēm ir skaidri un nepārprotami jāinformē par saiti, no kuras var lejupielādēt oficiālo valsts 
kontaktu izsekošanas lietotni. 


17 Skatīt EDAK Pamatnostādnes 4/2019 par "Integrētas datu aizsardzības un datu aizsardzības pēc noklusējuma” 
saistībā ar VDAR 25. pantu. 
15 Decentralizētais risinājums kopumā vairāk atbilst minimizēšanas principam. 

4 SECINĀJUMS 


Pasaule saskaras ar ievērojamu sabiedrības veselības krīzi, kura prasa stingru atbildes reakciju 
un kuras ietekme pārsniegs šo ārkārtas situāciju. Automatizēta datu apstrāde un digitālās 
tehnoloģijas var būt svarīgi elementi cīņā pret Covid-19. Tomēr vajadzētu izvairīties no 
*sprūdrata efekta”. Mūsu pienākums ir nodrošināt, lai ikviens pasākums, ko veic šajos ārkārtas 
apstākļos, būtu nepieciešams, ierobežots laikā, minimāls un tiktu periodiski un godīgi 
pārskatīts, kā arī zinātniski novērtēts. 


EDAK uzsver, ka nevajadzētu izvēlēties starp efektīvu reakciju uz pašreizējo krīzi un mūsu 
pamattiesību aizsardzību: mēs varam sasniegt abus mērķus, turklāt datu aizsardzības 
principiem var būt ļoti liela nozīme cīņā pret vīrusu. Eiropas datu aizsardzības tiesību akti ļauj 
atbildīgi izmantot personas datus veselības pārvaldības nolūkos, vienlaikus nodrošinot, ka šajā 
procesā netiek grautas personas tiesības un brīvības. 


Eiropas Datu aizsardzības kolēģijas vārdā 
priekšsēdētāja 
(Andrea Jelineka) 

PIELIKUMS — KONTAKTU IZSEKOŠANAS LIETOTNES 
ANALĪZES PAMATNOSTĀDNES 


0. Atruna 


Šie norādījumi nav ne preskriptīvi, ne izsmeļoši, un to vienīgais mērķis ir sniegt vispārīgus norādījumus 
kontaktu izsekošanas lietotņu izstrādātājiem un īstenotājiem. Var izmantot citus risinājumus, nevis šeit 
aprakstītos, un tie var būt likumīgi, ja vien tie atbilst attiecīgajam tiesiskajam regulējumam (t. i., VDAR 
un Direktīvai). 


Jāņem vērā arī, ka šīs pamatnostādnes ir vispārīgas. Līdz ar to šajā dokumentā ietvertie ieteikumi un 
pienākumi nav uzskatāmi par izsmeļošiem. Katrs gadījums jāizvērtē atsevišķi, un konkrētām lietotnēm 
var būt nepieciešami papildu pasākumi, kas nav iekļauti šajās pamatnostādnēs. 


1. Kopsavilkums 


Daudzās dalībvalstīs ieinteresētās personas apsver iespēju izmantot kontaktu izsekošanas lietotnes, lai 
palīdzētu iedzīvotājiem noskaidrot, vai viņiem ir bijusi saskarsme ar personu, kas inficēta ar SARS-CoV- 
2. 


Nosacījumi, saskaņā ar kuriem šādas lietotnes efektīvi veicinātu pandēmijas pārvaldību, vēl nav 
noteikti. Šie nosacījumi būtu jānosaka pirms šādas lietotnes ieviešanas. Tomēr ir svarīgi sniegt 
pamatnostādnes, ar kurām izstrādes grupām iepriekš sniedz attiecīgo informāciju, lai jau agrīnā 
izstrādes posmā varētu garantēt personas datu aizsardzību. 


Jāņem vērā, ka šīs pamatnostādnes ir vispārīgas. Līdz ar to šajā dokumentā ietvertie ieteikumi un 
pienākumi nav uzskatāmi par izsmeļošiem. Katrs gadījums jāizvērtē atsevišķi, un konkrētām lietotnēm 
var būt nepieciešami papildu pasākumi, kas nav iekļauti šajās pamatnostādnēs. Šo pamatnostādņu 
mērķis ir sniegt vispārīgus norādījumus kontaktu izsekošanas lietotņu izstrādātājiem un īstenotājiem. 


Daži kritēriji varētu pārsniegt stingrās prasības, kas izriet no datu aizsardzības regulējuma. To mērķis ir 
nodrošināt visaugstāko pārredzamības līmeni, lai veicinātu šādu kontaktu izsekošanas lietotņu 
pieņemšanu sabiedrībā. 


Šajā nolūkā kontaktu izsekošanas lietotņu izdevējiem būtu jāņem vērā turpmāk minētie kritēriji. 


e Šādas lietotnes izmantošanai jābūt pilnīgi brīvprātīgai. Tā nedrīkst ierobežot piekļuvi tiesībām, 
ko garantē tiesību akti. Indivīdiem vienmēr jābūt pilnīgai kontrolei pār saviem datiem un jābūt 
iespējai brīvi izvēlēties izmantot šādu lietotni. 


e Kontaktu izsekošanas lietotnes var radīt augstu risku fizisku personu tiesībām un brīvībām un 
ir vajadzīgs, lai pirms to ieviešanas tiktu veikts novērtējums par to ietekmi uz datu aizsardzību. 


e Informāciju par attālumu starp lietotnes lietotājiem var iegūt, nenosakot to atrašanās vietu. 
Šāda veida lietotnei nav nepieciešama atrašanās vietas datu izmantošana un tādēļ tai 
nevajadzētu ietvert šādu datu vākšanu. 


e Ja lietotājam diagnosticē SARS-CoV-2, jāinformē tikai tās personas, ar kurām lietotājs ir bijis 
ciešā saskarē epidemioloģiski atbilstīgajā kontaktu izsekošanas saglabāšanas periodā. 

e Atkarībā no izvēlētās struktūras šāda veida lietotņu darbībai var būt nepieciešams izmantot 
centralizētu serveri. Šādā gadījumā un saskaņā ar datu minimizēšanas un integrētas datu 
aizsardzības principiem centralizētajā serverī apstrādātie dati būtu jāierobežo līdz 
minimumam. 


O 


Ja konstatē, ka lietotājs ir inficēts, informāciju par viņa iepriekšējiem ciešiem 
kontaktiem vai lietotāja lietotnē pārraidītajiem identifikatoriem var vākt tikai ar 
lietotāja piekrišanu. Ir jānosaka pārbaudes metode, kas ļauj noteikt, ka persona 
patiešām ir inficēta, neidentificējot lietotāju. Tehniski to varētu panākt, brīdinot 
kontaktpersonas tikai pēc veselības aprūpes speciālista iesaistīšanās, piemēram, 
izmantojot īpašu vienreiz lietojamu kodu. 


Centrālajā serverī glabātajai informācijai nebūtu jāļauj pārzinim identificēt lietotājus, 
kuriem ir diagnosticēta inficēšanās vai kuri ir kontaktējušies ar šiem lietotājiem, kā arī 
tai nevajadzētu ļaut izsekot kontaktēšanās vēsturi, kas nav vajadzīga, lai noteiktu 
attiecīgos kontaktus. 


e Lai šāda veida lietotne darbotos, ir jāpārraida dati, ko uztver citu lietotāju ierīces, un jāuztver 
šādas pārraides. 


O 


Pietiek ar pseidonimizētu identifikatoru apmaiņu starp lietotāju mobilajām iekārtām 
(datoriem, planšetdatoriem, savienotiem pulksteņiem utt.), piemēram, pārraidot tos 
(piemēram, izmantojot Bluetooth Low Energy tehnoloģiju). 


Identifikatorus jāģenerē, izmantojot mūsdienīgus kriptogrāfijas procesus. 


Identifikatori ir regulāri jāatjauno, lai samazinātu fiziskas izsekošanas un sasaistes 
uzbrukumu risku. 


e Šāda veida lietotnei jābūt nodrošinātai, lai garantētu drošus tehniskos procesus. Proti, 


O 


lietotnei nevajadzētu nodot lietotājiem informāciju, kas tiem ļauj izsecināt citu 
personu identitāti vai diagnozi. Centrālais serveris neidentificē lietotājus un nesecina 
informāciju par tiem. 


Atruna: iepriekšminētie principi ir saistīti tikai un vienīgi ar norādīto kontaktu izsekošanas lietotņu 
mērķi, t.i., tikai automātiski informēt cilvēkus, kuri var būt pakļauti vīrusa iedarbībai (neidentificējot 
tos). Lietotņu operatorus un to infrastruktūru var kontrolēt kompetentā uzraudzības iestāde. Šo 
pamatnostādņu pilnīga vai daļēja ievērošana ne vienmēr ir pietiekama, lai nodrošinātu pilnīgu 
atbilstību datu aizsardzības regulējumam. 


2. Definīcijas 





Kontakts 





Kontaktu izsekošanas lietotnē kontakts ir lietotājs, kas ir iesaistījies mijiedarbībā 
ar lietotāju, kurš ir apstiprināts kā vīrusa nesējs, un mijiedarbības ilgums un 
attālums rada būtisku inficēšanās risku. Parametrus attiecībā uz saskarsmes 
ilgumu un attālumu starp cilvēkiem nosaka veselības aizsardzības iestādes, un 
tos var iestatīt lietotnē. 

Atrašanās vietas 
dati 


Attiecas uz visiem datiem, kas apstrādāti elektronisko komunikāciju tīklā vai ko 
apstrādā elektronisko komunikāciju pakalpojumā, norādot publiski pieejamu 
elektronisko komunikāciju pakalpojumu lietotāja gala iekārtas ģeogrāfisko 
atrašanās vietu (kā definēts Direktīvā), kā arī datiem no iespējamiem citiem 
avotiem, kas attiecas uz: 


e galiekārtas ģeogrāfisko platumu, garumu vai augstumu; 
e lietotāja pārvietošanās virzienu; vai 
e atrašanās vietas informācijas reģistrēšanas laiku. 





Mijiedarbība 


Kontaktu izsekošanas lietotnes kontekstā mijiedarbība ir informācijas apmaiņa 
starp divām ierīcēm, kas atrodas tuvu viena otrai (telpā un laikā) izmantotās 
komunikācijas tehnoloģijas (piemēram, Bluetooth) diapazonā. Šī definīcija 
neietver abu mijiedarbībā iesaistīto lietotāju atrašanās vietu. 





Vīrusa nesējs 


Šajā dokumentā tiek pieņemts, ka vīrusa nesēji ir lietotāji, kuru veikto vīrusa 
testu rezultāts ir pozitīvs un kuri ir saņēmuši oficiālu diagnozi no ārstiem vai 
veselības aprūpes centriem. 





Kontaktu 
izsekošana 








Personām, kas bijušas ciešā kontaktā (saskaņā ar epidemiologu noteiktajiem 
kritērijiem) ar indivīdu, kurš inficēts ar vīrusu, ir ievērojams risks inficēties un 
inficēt citas personas. 


Kontaktu izsekošana ir slimību kontroles metode, kas paredz uzskaitīt visus 
cilvēkus, kuri ir bijuši vīrusa nēsātāja tiešā tuvumā, lai pārbaudītu, vai viņi ir 
pakļauti infekcijas riskam, un veiktu atbilstošus sanitāros pasākumus attiecībā 
uz viņiem. 





3. Vispārīgas prasības 








GEN-1 


Lietotni izmanto kā līdzekli, kas papildina tradicionālās kontaktu izsekošanas 
metodes (jo īpaši intervijas ar inficētajām personām), t. i., tai jābūt daļai no 
plašākas sabiedrības veselības programmas. To izmanto tikai līdz brīdim, kad 
jaunu infekciju daudzumu var pārvaldīt tikai ar manuālās kontaktu izsekošanas 
metodēm. 





GEN-2 


Ne vēlāk kā tad, kad kompetentās valsts iestādes nolemj "atjaunot normālu 
režīmu”, ir jāizstrādā procedūra, kā apturēt identifikatoru vākšanu (lietotnes 
vispārēja deaktivizācija, norādījumi par lietotnes atiestatīšanu, automātiska 
atiestatīšana utt.) un aktivizēt visu savākto datu dzēšanu no visām datubāzēm 
(mobilajām lietotnēm un serveriem). 





GEN-3 








Lietotnes un tās rezerves pirmkodam jābūt atklātam, un tehniskajām 
specifikācijām jābūt publiski pieejamām, lai ikviena ieinteresētā persona varētu 
veikt koda revīziju un attiecīgā gadījumā palīdzēt uzlabot kodu, labot iespējamos 
trūkumus un nodrošināt pārredzamību personas datu apstrādē. 

GEN-4 


| 
Nosakot lietotnes ieviešanu vairākos posmos, var pakāpeniski validēt tās 


efektivitāti no sabiedrības veselības viedokļa. Šim nolūkam iepriekš jānosaka 
novērtēšanas protokols, kurā norādīti rādītāji, kas ļauj izmērīt lietotnes 
efektivitāti. 








Lietotnes vienīgais mērķis ir kontaktu izsekošana nolūkā brīdināt un rūpēties par 
cilvēkiem, kas potenciāli pakļauti SARS-CoV-2 iedarbībai. To nedrīkst izmantot 
citiem mērķiem. 





PUR-2 


Lietotni nedrīkst novirzīt no tās primārās izmantošanas mērķa, lai uzraudzītu 
atbilstību karantīnas vai ierobežošanas pasākumiem un/vai sociālās 
distancēšanās pasākumiem. 





PUR-3 





Lietotni nedrīkst izmantot ar mērķi secināt lietotāju atrašanās vietu, 
pamatojoties uz viņu mijiedarbību un/vai citiem līdzekļiem. 











5. Funkcionāli apsvērumi 





FUNC-1 


Lietotnei jānodrošina funkcija, kas ļauj informēt lietotājus par to, ka viņi 
potenciāli ir bijuši pakļauti vīrusa iedarbībai, un šīs informācijas pamatā jābūt 
inficēta lietotāja attālumam X dienu intervālā pirms pozitīvā skrīninga testa 
(X vērtību nosaka veselības aizsardzības iestādes). 





FUNC-2 


Lietotnē jāsniedz ieteikumi lietotājiem, par kuriem konstatēts, ka tie potenciāli 
ir saskārušies ar vīrusu. Tai vajadzētu sniegt norādījumus par pasākumiem, kas 
tiem būtu jāveic, un jādod lietotājam iespēja prasīt padomus. Šādos gadījumos 
cilvēka iesaiste būtu obligāta. 





FUNC-3 


Algoritmam, ar ko mēra infekcijas risku, ņemot vērā attāluma un laika faktorus 
un tādējādi nosakot, kad kontakts jāreģistrē kontaktu izsekošanas sarakstā, 
jābūt droši regulējamam, lai ņemtu vērā jaunākās zināšanas par vīrusa izplatību. 





FUNC-4 


jāsaņem informācija par to, vai viņi bijuši pakļauti vīrusa iedarbībai vīrusa 
inkubācijas periodā. 





FUNC-5 





Lietotnei vajadzētu būt sadarbspējīgai ar citām lietotnēm, kas izstrādātas citās 
dalībvalstīs, lai varētu efektīvi informēt lietotājus, kuri ceļo citās dalībvalstīs. 

Lai varētu veikt kontaktu izsekošanu, lietotnei jāspēj pārraidīt un uztvert datus, 
izmantojot tuvinājuma sakaru tehnoloģijas, piemēram, Bluetooth Low Energy. 





DATA-2 


Šajos apraides datos jāiekļauj kriptogrāfiski spēcīgi lietotnes ģenerēti un tai 
specifiski nejauši izvēlēti pseidonimizēti identifikatori. 





DATA-3 


Nejauši izvēlētu pseidonimizētu identifikatoru pārklāšanās riskam vajadzētu būt 
pietiekami zemam. 





DATA-4 


Nejauši izvēlētie pseidonimizētie identifikatori ir regulāri jāatjauno tik bieži, lai 
pietiekami ierobežotu risku, ka centrālo serveru operatori, citi lietotnes lietotāji 
vai ļaunprātīgas trešās personas varētu atkārtoti identificēt, fiziski izsekot vai 
sasaistīt personas. Šie identifikatori jāģenerē lietotāja lietotnē, iespējams, 
izmantojot centrālā servera sniegtu sagatavi. 





DATA-5 


Saskaņā ar datu minimizēšanas principu lietotne nedrīkst vākt citus datus kā tikai 
tos, kas ir noteikti nepieciešami kontaktu izsekošanai. 





DATA-6 


Lietotne nedrīkst vākt atrašanās vietas datus kontaktu izsekošanas vajadzībām. 
Atrašanās vietas datus var apstrādāt tikai ar mērķi ļaut lietotnei mijiedarboties 
ar līdzīgām lietotnēm citās valstīs, un šāda apstrāde būtu stingri jāierobežo tikai 
līdz šim mērķim absolūti nepieciešamo. 





DATA-7 


Lietotnei nevajadzētu vākt veselības datus papildus tiem, kas noteikti 
nepieciešami lietotnes vajadzībām, izņemot fakultatīvi un tikai ar mērķi palīdzēt 
pieņemt lēmumu par lietotāja informēšanu. 





DATA-8 








Lietotāji ir jāinformē par visiem personas datiem, kas tiks vākti. Šie dati būtu 
jāvāc tikai ar lietotāja atļauju. 








7. Tehniskās īpašības 























TECH-1 | Lietotnē vajadzētu izmantot pieejamas tehnoloģijas, piemēram, tuvinājuma 
komunikācijas tehnoloģiju (piemēram, Bluetooth Low Energy), lai atklātu 
lietotājus tās ierīces tuvumā, kurā tiek izmantota šī lietotne. 

TECH-2 | Lietotnei noteiktu ierobežotu laikposmu ierīcē jāglabā lietotāja kontaktu vēsture. 

TECH-3 | Dažu lietotnes funkciju īstenošanā var izmantot centrālo serveri. 

TECH-4 | Lietotnei jābūt izstrādātai tā, lai tā pēc iespējas vairāk balstītos uz lietotāju 
ierīcēm. 

TECH-5 | Pēcto lietotāju iniciatīvas, par kuriem ir ziņots, ka viņi ir inficēti ar vīrusu, un pēc 
tam, kad atbilstoši sertificēts veselības aprūpes speciālists ir apstiprinājis šo 

statusu, viņu kontaktvēsture vai viņu pašu identifikatori būtu jānosūta uz centrālo 


serveri. 





8. Drošība 





SEC-1 


Ir vajadzīgs mehānisms, kas pārbauda to lietotāju statusu, kuri lietotnē ir reģistrēti 
kā SARS-CoV-2 pozitīvi, piemēram, nodrošinot vienreiz lietojamu kodu, kas saistīts 
ar testēšanas iestādi vai veselības aprūpes speciālistu. Ja apstiprinājumu nevar 
iegūt drošā veidā, datus nedrīkst apstrādāt. 





SEC-2 


Uz centrālo serveri nosūtītie dati jāpārraida, izmantojot drošu kanālu. 

OS platformas pakalpojumu sniedzēju sniegto paziņošanas pakalpojumu 
izmantošana būtu rūpīgi jāizvērtē, un tās rezultātā nekādus datus nedrīkst izpaust 
trešām personām. 





SEC-3 


Pieprasījumus nedrīkst ietekmēt ļaunprātīgu lietotāju veiktas ļaunprātīgas 
manipulācijas. 





SEC-4 


Ir jāievieš mūsdienīgas kriptogrāfijas tehnikas, lai garantētu drošu apmaiņu starp 
lietotni un serveri, kā arī starp lietotnēm un lai aizsargātu lietotnēs un serverī 
glabāto informāciju. Tehniskie paņēmieni, ko var izmantot, ir, piemēram, šādi: 
simetriska un asimetriska šifrēšana, jaucējfunkcijas, privātas piederības tests, 
privātas kopas krustpunkts, Blūma filtri, privātas informācijas izguve, homomorfa 
šifrēšana utt. 





SEC-5 


Centrālais serveris nedrīkst glabāt lietotāju tīkla savienojuma identifikatorus 
(piemēram, IP adreses), tostarp tādu lietotāju, kuri ir saņēmuši pozitīvu diagnozi 
un pārsūtījuši savu kontaktu vēsturi vai savus identifikatorus. 





SEC-6 


Lai izvairītos no izlikšanās par citu personu vai viltus lietotāju radīšanas, serverim 
ir jāapstiprina lietotnes autentiskums. 





SEC-7 


Lietotnei ir jāapliecina centrālā servera autentiskums. 





SEC-8 


Servera funkcijas būtu jāaizsargā pret atkārtošanas uzbrukumiem. 





SEC-9 


Lai autentificētu centrālā servera pārraidītās informācijas izcelsmi un integritāti, 
tai jābūt parakstītai. 





SEC-10 


Piekļuve visiem datiem, kas glabājas centrālajā serverī un nav publiski pieejami, ir 
jāatļauj tikai pilnvarotām personām. 





SEC-11 








Ierīces atļaujas pārvaldītājam operētājsistēmas līmenī jāpieprasa tikai atļaujas, kas 
vajadzīgas, lai piekļūtu komunikācijas moduļiem un vajadzības gadījumā tos 
izmantotu, uzglabātu datus gala iekārtā un apmainītos ar informāciju ar centrālo 
serveri. 

9. Fizisku personu datu un privātās dzīves aizsardzība 


Atgādinājums: šīs pamatnostādnes attiecas uz lietotni, kuras vienīgais mērķis ir kontaktu izsekošana. 
























































PRIV-1 | Datu apmaiņā jāievēro lietotāju privātums (un jo īpaši datu minimizēšanas 
princips). 

PRIV-2 Lietotne nedrīkst ļaut tieši identificēt lietotājus, kad tie izmanto lietotni. 

PRIV-3 Lietotne nedrīkst ļaut izsekot lietotāju kustībai. 

PRIV-4 Izmantojot lietotni, lietotāji nedrīkstētu iegūt informāciju par citiem lietotājiem 
(un jo īpaši par to, vai viņi ir vīrusa nēsātāji). 

PRIV-5 Uzticībai centrālajam serverim jābūt ierobežotai. Centrālā servera pārvaldībā 
jāievēro skaidri definēti pārvaldības noteikumi un jāīsteno visi pasākumi, kas 
vajadzīgi, lai garantētu tā drošību. Centrālajam serverim vajadzētu atrasties vietā, 
kas ļauj kompetentajai uzraudzības iestādei veikt efektīvu uzraudzību. 

PRIV-6 | Ir jāveic un jāpublisko datu aizsardzības ietekmes novērtējums. 

PRIV-7 Lietotnei būtu tikai jāatklāj lietotājam, vai viņš ir bijis pakļauts vīrusa iedarbībai, 
un, ja iespējams, neatklājot informāciju par citiem lietotājiem, mijiedarbības reižu 
skaitu un to datumiem. 

PRIV-8 Lietotnē sniegtā informācija nedrīkst ļaut lietotājiem identificēt lietotājus, kuri ir 
vīrusa nēsātāji, vai viņu pārvietošanos. 

PRIV-9 Lietotnē sniegtā informācija nedrīkst ļaut veselības aizsardzības iestādēm 
identificēt vīrusam, iespējams, pakļautos lietotājus bez viņu piekrišanas. 

PRIV-10 | Pieprasījumi, ko lietotne iesniedz centrālajam serverim, nedrīkst saturēt nekādu 
informāciju par vīrusa nesēju. 

PRIV-11 | Pieprasījumi, ko lietotne iesniedz centrālajam serverim, nedrīkst atklāt 
nevajadzīgu informāciju par lietotāju, izņemot tikai tad, ja tas ir nepieciešams, par 
tās pseidonimizētajiem identifikatoriem un kontaktu sarakstu. 

PRIV-12 | Nedrīkst pieļaut sasaistes uzbrukumus. 

PRIV-13 | Lietotājiem ir jābūt iespējai izmantot savas tiesības ar lietotnes starpniecību. 

PRIV-14 | Lietotnes dzēšanas rezultātā ir jādzēš visi vietēji savāktie dati. 

PRIV-15 | Lietotnē būtu jāapkopo tikai dati, ko nosūtījusi lietotne vai sadarbspējīgas 
līdzvērtīgas lietotnes. Nevāc datus, kas attiecas uz citām lietotnēm un/vai 
tuvinājuma komunikācijas ierīcēm. 

PRIV-16 | Lai novērstu centrālā servera veiktu atkārtotu identifikāciju, būtu jāievieš 
starpniekserveri. Šo nesadarbīgo serveru mērķis ir sajaukt vairāku lietotāju 
identifikatorus (gan vīrusa nesēju, gan pieprasītāju nosūtītos) pirms to 
paziņošanas centrālajam serverim, lai centrālajam serverim nebūtu zināmi 
lietotāju identifikatori (piemēram, IP adreses). 

PRIV-17 | Lietotne un serveris ir rūpīgi jāizstrādā un jākonfigurē, lai novērstu nevajadzīgu 


datu vākšanu (piemēram, serveru žurnālos nebūtu jāiekļauj identifikatori utt.) un 
lai izvairītos no tā, ka kāda trešā persona, kas nodarbojas ar programmatūras 
izstrādi, vāc datus citiem mērķiem. 





Vairumā kontaktu izsekošanas lietotņu, kas pašlaik tiek apspriestas, pamatā tiek izmantotas divas 
pieejas gadījumiem, kad lietotājs tiek atzīts par inficētu: tās var vai nu nosūtīt uz serveri to tuvo 
kontaktu vēsturi, kurus tās ir ieguvušas skenējot, vai arī nosūtīt pašas savu pārraidīto identifikatoru 


sarakstu. Saskaņā ar šīm divām pieejām tiek piemēroti turpmāk minētie principi. Lai gan šajās 


pamatnostādnēs tiek apspriestas minētās pieejas, tas nenozīmē, ka citas pieejas nav iespējamas vai 
pat vēlamas, piemēram, pieejas, ar kurām īsteno kādu E2E šifrēšanas veidu vai izmanto citas drošību 
vai privātumu uzlabojošas tehnoloģijas. 


9.1. Principi, ko piemēro tikai tad, ja lietotne nosūta serverim kontaktpersonu sarakstu: 





CON-1 


Centrālais serveris apkopo to lietotāju kontaktvēsturi, par kuriem ziņots kā par 
SARS-CoV-2 pozitīviem, un apkpošana notiek, pamatojoties uz minēto lietotāju 
brīvprātīgu rīcību. 





CON-2 


Centrālais serveris nedrīkst uzturēt un izplatīt to lietotāju 
pseidonīmidentifikatoru sarakstu, kuri pārnēsā vīrusu. 





CON-3 


Centrālajā serverī saglabāto kontaktu vēsturi dzēš, tiklīdz lietotājiem ir paziņots 
par to, ka viņi ir atradušies pozitīvi diagnosticētu personu tuvumā. 





CON-4 


Izņemot gadījumus, kad lietotājs, kura vīrusa testa rezultāts ir pozitīvs, paziņo 
savu kontaktu vēsturi centrālajam serverim vai kad lietotājs pieprasa serverim 
noskaidrot savu potenciālo saskarsmi ar vīrusu, nekādi dati nedrīkst atstāt 
lietotāja iekārtu. 





CON-5 


Visus vietējās vēstures identifikatorus dzēš pēc X dienām pēc to savākšanas (X 
vērtību nosaka veselības aprūpes iestādes). 





CON-6 


Kontaktvēstures, ko iesnieguši atsevišķi lietotāji, papildus neapstrādā, 
piemēram, tās savstarpēji saistot nolūkā izveidot globāla mēroga attāluma 
kartes. 





CON-7 








Serveru žurnāli satur pēc iespējas mazāk datu, un tie atbilst datu aizsardzības 
prasībām. 








9.2. Principi, ko piemēro tikai tad, ja lietotne nosūta serverim savu identifikatoru sarakstu 











| 
ID-1 Centrālais serveris apkopo identifikatorus, ko pārraida tādu lietotāju lietotnes, 
par kuriem ziņots kā par SARS-CoV-2 pozitīviem, un apkopošana notiek, 
pamatojoties uz minēto lietotāju brīvprātīgu rīcību. 
ID-2 Centrālais serveris nedrīkst uzturēt un izplatīt to lietotāju kontaktvēsturi, kuri 
pārnēsā vīrusu. 

ID-3 Centrālajā serverī saglabātos identifikatorus dzēš, tiklīdz tie ir izplatīti citām 
lietotnēm. 

ID-4 Izņemot gadījumus, kad lietotājs, kura vīrusa testa rezultāts ir pozitīvs, dalās ar 
saviem identifikatoriem ar centrālo serveri vai kad lietotājs pieprasa serverim 
noskaidrot savu potenciālo saskarsmi ar vīrusu, nekādi dati nedrīkst atstāt 
lietotāja iekārtu. 

ID-5 Serveru žurnāli satur pēc iespējas mazāk datu, un tie atbilst datu aizsardzības 
prasībām. 

